title: Kommissionens gennemførelsesforordning (EU) 2018/408 af 15. marts 2018 om ændring af gennemførelsesforordning (EU) 2017/1758 om form og indhold af de regnskabsoplysninger, der skal forelægges for Kommissionen i forbindelse med regnskabsafslutningen for EGFL og ELFUL og i forbindelse med kontrol og udarbejdelse af overslag

text:
               16.3.2018

               DA

               Den Europæiske Unions Tidende

               L 74/9

         KOMMISSIONENS GENNEMFØRELSESFORORDNING (EU) 2018/408
   af 15. marts 2018
   om ændring af gennemførelsesforordning (EU) 2017/1758 om form og indhold af de regnskabsoplysninger, der skal forelægges for Kommissionen i forbindelse med regnskabsafslutningen for EGFL og ELFUL og i forbindelse med kontrol og udarbejdelse af overslag
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 104, og
   ud fra følgende betragtninger:

               (1)

               I bilag IV til Kommissionens gennemførelsesforordning (EU) 2017/1758 (2) fastsættes strukturen for budgetkoderne for Den Europæiske Landbrugsfond for Udvikling af Landdistrikterne (ELFUL) for programmeringsperioden 2014-2020.

               (2)

               Ved Europa-Parlamentets og Rådets forordning (EU) 2017/2393 (3) ændredes flere bestemmelser i Europa-Parlamentets og Rådets forordning (EU) nr. 1305/2013 (4), herunder bestemmelserne vedrørende en yderligere tildeling og en ny kategori af undtagelser for ELFUL-bidragssatsen. Derfor bør gennemførelsesforordning (EU) 2017/1758 afspejle ændringerne af de relevante bestemmelser i forordning (EU) nr. 1305/2013.

               (3)

               Gennemførelsesforordning (EU) 2017/1758 bør derfor ændres.

               (4)

               Denne forordning bør anvendes fra samme dag som forordning (EU) 2017/2393.

               (5)

               Foranstaltningerne i denne forordning er i overensstemmelse med udtalelse fra Komitéen for Landbrugsfondene —

         VEDTAGET DENNE FORORDNING:
   Artikel 1
   Under punkt 1.2 »Budgetkodernes struktur« i bilag IV til gennemførelsesforordning (EU) 2017/1758 foretages der i tredje tabel, der angiver det andet ciffer for den kombination af artikler, der er anvendt til fastsættelse af den maksimale bidragssats for ELFUL, »RRR«, følgende ændringer:

               1)

               Linjen vedrørende kode 6 affattes således:

                           »6

                           Artikel 59, stk. 4, litra f)

                           Yderligere tildeling til Irland, Portugal og Cypern«

               2)

               Følgende linje tilføjes:

                           »8

                           Artikel 59, stk. 4, litra h)

                           Den bidragssats, der er fastsat i artikel 39a, stk. 13, i forordning (EU) nr. 1303/2013 for det finansielle instrument, der er omhandlet i nævnte forordnings artikel 38, stk. 1, litra c)«

         Artikel 2
   Denne forordning træder i kraft på syvendedagen efter offentliggørelsen i Den Europæiske Unions Tidende.
   Den anvendes fra den 1. januar 2018.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 15. marts 2018.

            På Kommissionens vegne

         Jean-Claude JUNCKER

            Formand

      (1)  EUT L 347 af 20.12.2013, s. 549.

      (2)  Kommissionens gennemførelsesforordning (EU) 2017/1758 af 27. september 2017 om form og indhold af de regnskabsoplysninger, der skal forelægges for Kommissionen i forbindelse med regnskabsafslutningen for EGFL og ELFUL og i forbindelse med kontrol og udarbejdelse af overslag (EUT L 250 af 28.9.2017, s. 1).

      (3)  Europa-Parlamentets og Rådets forordning (EU) 2017/2393 af 13. december 2017 om ændring af forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL), (EU) nr. 1306/2013 om finansiering, forvaltning og overvågning af den fælles landbrugspolitik, (EU) nr. 1307/2013 om fastsættelse af regler for direkte betalinger til landbrugere under støtteordninger inden for rammerne af den fælles landbrugspolitik, (EU) nr. 1308/2013 om en fælles markedsordning for landbrugsprodukter og (EU) nr. 652/2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale (EUT L 350 af 29.12.2017, s. 15).

      (4)  Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (EUT L 347 af 20.12.2013, s. 487).


title: Kommissionens gennemførelsesforordning (EU) 2018/406 af 2. marts 2018 om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Amêndoa Coberta de Moncorvo« (BGB))

text:
               16.3.2018

               DA

               Den Europæiske Unions Tidende

               L 74/5

         KOMMISSIONENS GENNEMFØRELSESFORORDNING (EU) 2018/406
   af 2. marts 2018
   om registrering af en betegnelse i registret over beskyttede oprindelsesbetegnelser og beskyttede geografiske betegnelser (»Amêndoa Coberta de Moncorvo« (BGB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               Portugals ansøgning om registrering af betegnelsen »Amêndoa Coberta de Moncorvo« er blevet offentliggjort i Den Europæiske Unions Tidende
                   (2), jf. artikel 50, stk. 2, litra a), i forordning (EU) nr. 1151/2012.

               (2)

               Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal betegnelsen »Amêndoa Coberta de Moncorvo« registreres —

         VEDTAGET DENNE FORORDNING:
   Artikel 1
   Betegnelsen »Amêndoa Coberta de Moncorvo« (BGB) registreres.
   Betegnelsen i stk. 1 henviser til et produkt i kategori 2.3. Brød, wienerbrød, kager, kiks og andet bagværk samt konfekturevarer i bilag XI til Kommissionens gennemførelsesforordning (EU) nr. 668/2014 (3).
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 2. marts 2018.

            På Kommissionens vegne

            For formanden

         Phil HOGAN

            Medlem af Kommissionen

      (1)  EUT L 343 af 14.12.2012, s. 1.

      (2)  EUT C 391 af 18.11.2017, s. 11.

      (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).


title: Kommissionens gennemførelsesforordning (EU) 2018/407 af 14. marts 2018 om tarifering af visse varer i den kombinerede nomenklatur

text:
               16.3.2018

               DA

               Den Europæiske Unions Tidende

               L 74/6

         KOMMISSIONENS GENNEMFØRELSESFORORDNING (EU) 2018/407
   af 14. marts 2018
   om tarifering af visse varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
   ud fra følgende betragtninger:

               (1)

               For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.

               (2)

               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

               (3)

               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

               (4)

               Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.

               (5)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
   Artikel 2
   Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 14. marts 2018.

            På Kommissionens vegne

            For formanden

         Stephen QUEST

            Generaldirektør

            Generaldirektoratet for Beskatning og Toldunion

      (1)  EUT L 269 af 10.10.2013, s. 1.

      (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

      BILAG

                  Varebeskrivelse

                  Tarifering (KN-kode)

                  Begrundelse

                  (1)

                  (2)

                  (3)

                  Et produkt benævnt »brun sammensmeltet aluminiumoxidslagge«, som er et biprodukt fra fremstillingen af almindelig elektrokorund i elektroovne.
                  Produktet består af følgende ingredienser (i vægtprocent):

                  7202 29 90

                  Tarifering i henhold til almindelig tariferingsbestemmelse 1 og 6 vedrørende den kombinerede nomenklatur, bestemmelse 3 a) til kapitel 26, bestemmelse 1 c) til kapitel 72, underpositionsbestemmelse 2 til kapitel 72 og teksten til KN-kode 7202 , 7202 29  og 7202 29 90 .
                  Tarifering under pos. 2620  er udelukket, da produktet ikke opfylder betingelserne i bestemmelse 3 a) til kapitel 26.
                  Dette produkts kemiske sammensætning opfylder betingelserne i bestemmelse 1 c) til kapitel 72, som definerer ferrolegeringer, og underpositionsbestemmelse 2 til kapitel 72, som definerer ferrolegeringer henhørende under pos. 7202 .
                  Produktets to karaktergivende egenskaber, som stemmer overens med beskrivelsen af ferrolegeringer, er, at det anvendes i forbindelse med gravimetrisk separation af metalmalme og fremstilles i elektroovne (se også de forklarende bemærkninger til det harmoniserede system, pos. 7202 , fjerde og sjette afsnit).
                  På grund af produktets kemiske sammensætning, som gør det muligt at bruge det i gravimetrisk separation af metalmalme ved selektiv flotation, skal produktet tariferes under pos. 7202  som en ferrolegering.
                  Varen skal derfor tariferes under KN-kode 7202 29 90  som anden legering af ferrosilicium.

                              —

                              jern

                  75

                              —

                              silicium

                  15

                              —

                              titan

                  5

                              —

                              aluminium

                  3

                              —

                              andre metaller

                  2

                  Produktet anvendes til koncentrering af metalmalme ved selektiv flotation under den gravimetriske separationsproces.


title: Rådets gennemførelsesforordning (EU) 2018/420 af 19. marts 2018 om gennemførelse af forordning (EU) nr. 36/2012 om restriktive foranstaltninger på baggrund af situationen i Syrien

text:
               19.3.2018

               DA

               Den Europæiske Unions Tidende

               LI 75/1

         RÅDETS GENNEMFØRELSESFORORDNING (EU) 2018/420
   af 19. marts 2018
   om gennemførelse af forordning (EU) nr. 36/2012 om restriktive foranstaltninger på baggrund af situationen i Syrien
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EU) nr. 36/2012 af 18. januar 2012 om restriktive foranstaltninger på baggrund af situationen i Syrien og om ophævelse af forordning (EU) nr. 442/2011 (1), særlig artikel 32, stk. 1,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Den 18. januar 2012 vedtog Rådet forordning (EU) nr. 36/2012.

               (2)

               I lyset af den alvorlige situation i Syrien, navnlig det syriske regimes brug af kemiske våben og dets involvering i spredning af kemiske våben, bør fire personer tilføjes på listen over fysiske og juridiske personer, enheder eller organer, der er omfattet af restriktive foranstaltninger, i bilag II til forordning (EU) nr. 36/2012.

               (3)

               Bilag II til forordning (EU) nr. 36/2012 bør derfor ændres i overensstemmelse hermed —

         VEDTAGET DENNE FORORDNING:
   Artikel 1
   Bilag II til forordning (EU) nr. 36/2012 ændres som anført i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 19. marts 2018.

            På Rådets vegne

         F. MOGHERINI

            Formand

      (1)  EUT L 16 af 19.1.2012, s. 1.

      BILAG
      Følgende personer tilføjes på listen i del A (Personer) i bilag II til forordning (EU) nr. 36/2012:

                     Navn

                     Identificerende oplysninger

                     Begrundelse

                     Opført på listen den

                     »260.

                     Yusuf Ajeeb
                     (alias:; Yousef; Ajib)

                     Brigadegeneral; doktor; sikkerhedschef, Scientific Studies and Research Centre (SSRC)
                     Adresse: Scientific Studies and Research Centre (SSRC) Barzeh Street, PO Box 4470, Damaskus

                     Har rang af brigadegeneral, højtstående officer i de syriske væbnede styrker, som gjorde tjeneste efter maj 2011. Han har siden 2012 været sikkerhedschef i Scientific Studies and Research Centre (SSRC), der er involveret i sektoren for spredning af kemiske våben. Som følge af sin ledende stilling som sikkerhedschef i SSRC er han knyttet til enheden SSRC, der er opført på listen.

                     19.3.2018

                     261.

                     Maher Sulaiman
                     (alias:; Mahir; Suleiman)

                     Doktor; direktør for Higher Institute for Applied Sciences and Technology
                     Adresse: Higher Institute for Applied Sciences and Technology (HIAST), P.O. Box 31983, Damaskus

                     Direktør for Higher Institute for Applied Sciences and Technology (HIAST), der sørger for uddannelse og støtte inden for rammerne af den syriske sektor for spredning af kemiske våben. Som følge af sin ledende stilling på HIAST, som er forbundet med og en filial af Scientific Studies and Research Centre (SSRC), er han knyttet til HIAST og SSRC, der begge er enheder, som er opført på listen.

                     19.3.2018

                     262.

                     Salam Tohme
                     (alias:; Salim; Taame, Ta'mah, Toumah)

                     Doktor; vicegeneraldirektør, Scientific Studies and Research Centre (SSRC)
                     Adresse: Scientific Studies and Research Centre (SSRC) Barzeh Street, PO Box 4470, Damaskus

                     Vicegeneraldirektør for Scientific Studies and Research Centre (SSRC), som er ansvarligt for udvikling og produktion af ikkekonventionelle våben, herunder kemiske våben, og missilerne til at fremføre dem. Som følge af sin ledende stilling på SSRC er han knyttet til SSRC, der er en enhed, som er opført på listen.

                     19.3.2018

                     263.

                     Zuhair Fadhlun
                     (alias:; Zoher; Fadloun, Fadhloun)

                     Direktør for Institute 3000 (alias Institute 5000), Scientific Studies and Research Centre (SSRC)
                     Adresse: Scientific Studies and Research Centre (SSRC) Barzeh Street, P.O. Box 4470, Damaskus

                     Direktør for den afdeling af Scientific Studies and Research Centre (SSRC), der er kendt som Institute 3000 (alias Institute 5000). I denne egenskab er han ansvarlig for kemiske våbenprojekter, herunder produktion af kemiske kampstoffer og kemisk ammunition. Som følge af sin ledende stilling på SSRC er han knyttet til SSRC, der er en enhed, som er opført på listen.

                     19.3.2018«


title: Kommissionens gennemførelsesforordning (EU) 2018/456 af 19. marts 2018 om de proceduremæssige skridt for høringsprocessen med henblik på fastlæggelse af status som ny fødevare i overensstemmelse med Europa-Parlamentets og Rådets forordning (EU) 2015/2283 om nye fødevarer (EØS-relevant tekst. )

text:
                  20.3.2018

                  DA

                  Den Europæiske Unions Tidende

                  L 77/6

            KOMMISSIONENS GENNEMFØRELSESFORORDNING (EU) 2018/456
      af 19. marts 2018
      om de proceduremæssige skridt for høringsprocessen med henblik på fastlæggelse af status som ny fødevare i overensstemmelse med Europa-Parlamentets og Rådets forordning (EU) 2015/2283 om nye fødevarer
      (EØS-relevant tekst)
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Europa-Parlamentets og Rådets forordning (EU) 2015/2283 af 25. november 2015 om nye fødevarer, om ændring af Europa-Parlamentets og Rådets forordning (EU) nr. 1169/2011 og om ophævelse af Europa-Parlamentets og Rådets forordning (EF) nr. 258/97 og Kommissionens forordning (EF) nr. 1852/2001 (1), særlig artikel 4, og
      ud fra følgende betragtninger:

                  (1)

                  Ved forordning (EU) 2015/2283 er der fastsat bestemmelser om markedsføring og anvendelse af nye fødevarer i Unionen.

                  (2)

                  I artikel 4 i forordning (EU) 2015/2283 er der fastsat grundlæggende principper for proceduren for fastlæggelse af status som ny fødevare. I henhold artiklens stk. 1 skal ledere af fødevarevirksomheder kontrollere, om den fødevare, de agter at markedsføre i Unionen, er omfattet af nævnte forordning.

                  (3)

                  Med henblik på at fastlægge, hvorvidt en bestemt fødevare har status som ny fødevare, bør der indgives en anmodning om rådføring. Medlemsstaterne bør kontrollere gyldigheden af sådanne anmodninger. Det er derfor nødvendigt at fastsætte regler for kontrolprocessen.

                  (4)

                  Der bør fastsættes regler for at sikre, at rådføringsprocessen med henblik på fastlæggelse af status som ny fødevare resulterer i alle de oplysninger, der er nødvendige for medlemsstaternes evaluering.

                  (5)

                  Med henblik på at sikre, at fødevarevirksomhedslederne og offentligheden oplyses om statussen som ny fødevare, bør oplysningerne vedrørende statussen som ny fødevare gøres offentligt tilgængelige.

                  (6)

                  Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

            VEDTAGET DENNE FORORDNING:
      Artikel 1
      Genstand og anvendelsesområde
      Der fastsættes ved nærværende forordning regler for gennemførelsen af artikel 4 i forordning (EU) 2015/2283 for så vidt angår de proceduremæssige skridt i rådføringsprocessen med henblik på fastlæggelse af, hvorvidt en fødevare falder inden for anvendelsesområdet for forordning (EU) 2015/2283.
      Artikel 2
      Definitioner
      Ud over de definitioner, der er fastsat i Europa-Parlamentets og Rådets forordning (EF) nr. 178/2002 (2) og forordning (EU) 2015/2283, forstås ved følgende:
      a)   »anmodning om rådføring«: en anmodning fra en fødevarevirksomhedsleder til en modtagende medlemsstat om at fastlægge, hvorvidt en bestemt fødevare har status som ny fødevare
      b)   »modtagende medlemsstat«: en medlemsstat, hvori fødevarevirksomhedslederen agter at markedsføre en bestemt fødevare for første gang.
      Artikel 3
      Indgivelse af en anmodning om rådføring
      1.   Fødevarevirksomhedslederen skal rådføre sig med den modtagende medlemsstat, jf. artikel 4, stk. 2, i forordning (EU) 2015/2283, ved at indgive en anmodning om rådføring til samme medlemsstat.
      2.   Hvis fødevarevirksomhedslederen agter at markedsføre fødevaren i flere medlemsstater samtidig, skal fødevarevirksomhedslederen kun indgive anmodningen om rådføring til én af disse medlemsstater.
      Artikel 4
      Indhold og præsentation af en anmodning om rådføring
      1.   Anmodningen om rådføring skal indgives elektronisk til den modtagende medlemsstat og bestå af følgende:

                  a)

                  et følgebrev

                  b)

                  et teknisk dossier

                  c)

                  støttedokumentation

                  d)

                  en forklarende note, der præciserer formålet med og relevansen af den indgivne dokumentation.

            2.   Følgebrevet omhandlet i stk. 1, litra a), skal være udformet i overensstemmelse med modellen i bilag I.
      3.   Det tekniske dossier omhandlet i stk. 1, litra b), skal indeholde de oplysninger, der er nødvendige for, at den modtagende medlemsstat kan træffe afgørelse om statussen som ny fødevare, og skal være udformet i overensstemmelse med modellen i bilag II.
      4.   Uanset stk. 3 er det ikke obligatorisk for en ansøger at fremlægge alle de i bilag II omhandlede elementer, forudsat at ansøgeren har fremlagt en verificerbar begrundelse for hvert enkelt manglende element.
      Artikel 5
      Procedurer for kontrol af gyldigheden af en anmodning om rådføring
      1.   Den modtagende medlemsstat kontrollerer straks, om anmodningen om rådføring opfylder kravene i artikel 4.
      2.   Hvis fødevarevirksomhedslederen fremlægger utilstrækkelige oplysninger som del af anmodningen om rådføring, anmoder den modtagende medlemsstat fødevarevirksomhedslederen om at fremlægge yderligere oplysninger eller foretage de relevante ajourføringer af anmodningen om rådføring inden for den af den modtagende medlemsstat fastsatte frist.
      3.   Anmodningen om rådføring betragtes ikke som gyldig, hvis:

                  a)

                  fødevarevirksomhedslederen ikke indgiver de ønskede yderligere oplysninger eller den ajourførte anmodning om rådføring inden for den af den modtagende medlemsstat fastsatte frist

                  b)

                  de fremlagte yderligere oplysninger er utilstrækkelige til at konkludere, at anmodningen om rådføring er gyldig.

            4.   Den modtagende medlemsstat træffer afgørelse om gyldigheden af anmodningen om rådføring og oplyser straks fødevarevirksomhedslederen, de øvrige medlemsstater og Kommissionen om afgørelsen. Hvis anmodningen om rådføring ikke betragtes som gyldig, fremlægger den modtagende medlemsstat årsagerne til denne konklusion.
      Artikel 6
      Procedurer for evaluering af en gyldig anmodning om rådføring
      1.   Den modtagende medlemsstat træffer afgørelse om, hvorvidt en fødevare har status som ny fødevare inden for fire måneder fra den dato, hvor den traf afgørelse om gyldigheden af anmodningen om rådføring.
      2.   Hvis den modtagende medlemsstat konstaterer, at den ikke har tilstrækkelig dokumentation til at træffe afgørelse om, hvorvidt en fødevare har status som ny fødevare, kan den anmode fødevarevirksomhedslederen om at fremlægge yderligere oplysninger. Fristen for denne anmodning fastsættes sammen med fødevarevirksomhedslederen.
      Den modtagende medlemsstat kan rådføre sig med de øvrige medlemsstater og Kommissionen.
      3.   En anmodning om yderligere oplysninger som omhandlet i stk. 2 må ikke overskride den i stk. 1 omhandlede frist, jf. dog stk. 4.
      4.   I behørigt begrundede tilfælde kan den modtagende medlemsstat forlænge den i stk. 1 omhandlede frist med højst fire måneder. Den modtagende medlemsstat oplyser fødevarevirksomhedslederen, de øvrige medlemsstater og Kommissionen om sin afgørelse og fremlægger en begrundelse herfor.
      5.   Når den modtagende medlemsstat træffer afgørelse om, hvorvidt en fødevare har status som ny fødevare, meddeler den straks afgørelsen til fødevarevirksomhedslederen, de øvrige medlemsstater og Kommissionen og fremlægger en begrundelse herfor, jf. artikel 7.
      Artikel 7
      Oplysning om status som ny fødevare og offentliggørelse
      1.   Den i artikel 6, stk. 5, omhandlede meddelelse skal indeholde følgende:

                  a)

                  navn på og en beskrivelse af fødevaren

                  b)

                  er erklæring om, hvorvidt fødevaren er ny, ikke ny eller kun ny i kosttilskud

                  c)

                  årsager, der begrunder den i litra b) omhandlede erklæring

                  d)

                  hvis fødevaren er en ny fødevare, den mest passende fødevarekategori, som den falder ind under, jf. artikel 3, stk. 2, i forordning (EU) 2015/2283.

            2.   Kommissionen gør straks oplysningerne vedrørende statussen som ny fødevare offentligt tilgængelige på Kommissionens websted.
      Artikel 8
      Medlemsstaternes kompetente myndigheder
      Medlemsstaterne forsyner Kommissionen med kontaktoplysninger for de nationale kompetente myndigheder samt kontaktoplysninger for de respektive kontaktpunkter, der udpeges med henblik på denne forordning, senest den 1. marts 2018.
      Kommissionen offentliggør disse kontaktoplysninger på Kommissionens websted senest den 1. maj 2018.
      Artikel 9
      Fortrolighed
      1.   Fødevarevirksomhedsledere kan anmode den modtagende medlemsstat om at indvillige i, at fremlæggelsen af visse oplysninger, der er fremlagt som del af anmodningen om rådføring, skal behandles fortroligt, hvis fremlæggelse af sådanne oplysninger kan skade deres konkurrencemæssige stilling.
      2.   Med henblik på stk. 1 angiver fødevarevirksomhedslederne, hvilke dele af de fremlagte oplysninger der ønskes behandlet fortroligt, og fremlægger alle nødvendige detaljer til støtte for deres anmodning om fortrolig behandling.
      3.   Den modtagende medlemsstat oplyser fødevarevirksomhedslederen om sine synspunkter med hensyn til, hvilke dele af oplysningerne der skal behandles fortroligt.
      Følgende oplysninger er dog ikke fortrolige:

                  a)

                  ansøgerens navn og adresse

                  b)

                  navnet på og beskrivelsen af fødevaren

                  c)

                  en sammenfatning af de undersøgelser, ansøgeren har fremlagt

                  d)

                  hvis det er hensigtsmæssigt, analysemetoden/-metoderne.

            4.   Hvis den modtagende medlemsstat rådfører sig med andre medlemsstater, jf. artikel 6, stk. 2, andet afsnit, underretter den Kommissionen og medlemsstaterne om sine synspunkter med hensyn til fortroligheden af anmodningen om rådføring.
      5.   Efter at være blevet underrettet i henhold til stk. 3 kan fødevarevirksomhedslederen inden for en frist på tre uger trække sin anmodning om rådføring tilbage, idet de fremlagte oplysninger forbliver fortrolige i perioden frem til fristens udløb.
      6.   Kommissionen og medlemsstaterne træffer de nødvendige foranstaltninger til at sikre en passende fortrolig behandling af de i stk. 3 omhandlede oplysninger, de modtager i henhold til denne forordning, undtagen oplysninger, der nødvendigvis må offentliggøres for at beskytte menneskers sundhed.
      7.   Hvis en fødevarevirksomhedsleder trækker eller har trukket sin anmodning om rådføring tilbage, jf. stk. 5, må hverken Kommissionen eller medlemsstaterne fremlægge oplysninger, for hvilke fødevarevirksomhedslederen anmodede om fortrolig behandling i henhold til stk. 1.
      8.   Anvendelsen af stk. 1-7 berører ikke den udveksling af oplysninger mellem Kommissionen og medlemsstaterne, der er nødvendig for at behandle de anmodninger om rådføring, der er indgivet i henhold til denne forordning.
      Artikel 10
      Ikrafttræden og anvendelse
      Denne forordning træder i kraft på tyvendedagen efter offentliggørelsen i Den Europæiske Unions Tidende.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 19. marts 2018.

               På Kommissionens vegne

            Jean-Claude JUNCKER

               Formand

         (1)  EUT L 327 af 11.12.2015, s. 1.

         (2)  Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31 af 1.2.2002, s. 1).

         BILAG I

            MODEL TIL FØLGEBREV TIL ANMODNING OM HØRING MED HENBLIK PÅ FASTLÆGGELSE AF STATUS SOM NY FØDEVARE

            Medlemsstatens kompetente myndighed

         Dato: …
         Vedr.: Anmodning om rådføring med henblik på fastlæggelse af status som ny fødevare for …
         …
         Fødevarevirksomhedsleder(-e)/rådførende part:
         Virksomhed: …
         Adresse: …
         Telefon: …
         E-mail: …
         Kontaktperson: …
         indgiver denne anmodning om rådføring med henblik på fastlæggelse af status som ny fødevare for …
         Med venlig hilsen
         Underskrift …
         Bilag:

                     ☐

                     Teknisk dossier

                     ☐

                     Dokumenter til støtte for anmodningen om rådføring

                     ☐

                     Forklarende note

         BILAG II

            MODEL TIL TEKNISK DOSSIER

         Sammenhængen mellem de forskellige elementer af information skal fremgå af en forklarende note. Med hensyn til dokumentation for konsum i nævneværdigt omfang i Unionen før den 15. maj 1997, navnlig hvis det er nødvendigt at sammenligne dokumenter fra flere kilder for at kunne nå frem til en konklusion.
         Hvis kun dele af dokumenterne er relevante for fastlæggelsen af statussen som ny fødevare, skal disse dele fremhæves.
         Afsnit 1 skal udfyldes for alle fødevarer.
         Både afsnit 1 og 2 skal udfyldes for ekstrakter.
         Afsnit 1 (punkt 1-3 og punkt 7) og afsnit 3 skal udfyldes for fødevarer, der er resultatet af en fremstillingsproces, som ikke blev anvendt til fødevarefremstilling i Unionen før den 15. maj 1997.

            Afsnit 1: Alle fødevarer (for fødevarer, der er resultatet af en fremstillingsproces, som ikke blev anvendt til fødevarefremstilling i Unionen før den 15. maj 1997, kun punkt 1-3 og punkt 7)

                                    1.

                                 Beskrivelse af fødevaren

                                 1.1.

                                 Fødevarens navn

                                 1.2.

                                 Detaljeret beskrivelse af fødevaren, herunder oplysninger om, hvorvidt fødevaren består af industrielt fremstillede nanomaterialer som omhandlet i artikel 3, stk. 2, litra a), nr. viii) og ix), i Europa-Parlamentets og Rådets forordning (EU) 2015/2283 (1)

                                 1.3.

                                 Foreslået kategori for den nye fødevare, jf. artikel 3, stk. 2, litra a), i forordning (EU) 2015/2283, hvis det er relevant

                                    2.

                                 Yderligere karakteristik af fødevaren og/eller kilden til fødevaren

               A.   Organismer (mikroorganismer, svampe, alger, planter, dyr)

                                 2.1.

                                 Taksonomisk navn (det fulde latinske navn med autornavn)

                                 2.2.

                                 Synonymer, andre navne, hvis det er relevant

                                 2.3.

                                 Præcisering af, hvilke dele af organismen anvendelsen til konsum før den 15. maj 1997 i Unionen vedrører, hvis det er relevant

                                 2.4.

                                 Specifikation vedrørende renhed/koncentration

               B.   Kemiske stoffer

                                 2.5.

                                 CAS-nummer(-re) (hvis et sådant/sådanne er blevet tildelt)

                                 2.6.

                                 Kemisk(e) navn(e) i henhold til IUPAC-nomenklaturen

                                 2.7.

                                 Synonymer, handelsnavn, almindeligt anvendt navn, hvis det er relevant

                                 2.8.

                                 Molekyle- og strukturformler

                                 2.9.

                                 Specifikation vedrørende renhed/koncentration

                                    3.

                                 Anvendelsesbetingelser

                                 3.1.

                                 Hvordan påtænkes fødevaren anvendt?

                                 3.2.

                                 Type af produkt(er), i hvilket/hvilke fødevaren påtænkes anvendt

                                 3.3.

                                 Værdi/koncentration (eller interval af værdier) i det/de produkt(er), i hvilket/hvilke fødevaren påtænkes anvendt

                                    4.

                                 Fremstillingsproces

                                 4.1.

                                 Detaljeret beskrivelse af fremstillingsprocessen. Vedlæg et flowdiagram for at beskrive fremstillingsprocessen.

                                    5.

                                 Konsum af fødevaren i Unionen før den 15. maj 1997

                                 5.1.

                                 I hvor høj grad blev fødevaren anvendt til konsum i nævneværdigt omfang i hele Unionen før den 15. maj 1997? Giv nærmere oplysninger.

                                 5.2.

                                 I hvor høj grad blev fødevaren anvendt til konsum i nævneværdigt omfang i én medlemsstat før den 15. maj 1997? Giv nærmere oplysninger.

                                 5.3.

                                 Blev fødevaren kun anvendt til konsum regionalt/i lille, lokal målestok i Unionen før den 15. maj 1997? Giv nærmere oplysninger.

                                 5.4.

                                 Var fødevaren tilgængelig i Unionen før den 15. maj 1997 som en ingrediens til en specifik målgruppe (f.eks. som fødevare til et særligt medicinsk formål)? Giv nærmere oplysninger.

                                    6.

                                 Høringer om tilgængelighed i Unionen
                                 Hvis fødevarevirksomhedsledere er usikre på, hvorvidt de oplysninger, de råder over, er tilstrækkelige til at bevise, at den pågældende fødevare har været anvendt til konsum i nævneværdigt omfang i Unionen før den 15. maj 1997, kan de rådføre sig med andre fødevarevirksomhedsledere eller sammenslutninger af fødevarevirksomhedsledere med henblik på at indsamle tilstrækkelige oplysninger.

                                 6.1.

                                 Har der fundet rådføring sted med andre fødevarevirksomhedsledere eller sammenslutninger af fødevarevirksomhedsledere? Giv nærmere oplysninger.

                                 6.2.

                                 Er fødevaren på nuværende tidspunkt tilgængelig på markedet i Unionen? Giv nærmere oplysninger.

                                    7.

                                 Yderligere oplysninger

                                 7.1.

                                 Foreligger der oplysninger om, at det pågældende produkt anvendes som lægemiddel i Unionen, jf. Europa-Parlamentets og Rådets direktiv 2001/83/EF (2)?

                                 7.2.

                                 Foreligger der andre oplysninger, der vil kunne hjælpe til fastlæggelsen af statussen som ny fødevare? Alle relevante oplysninger skal forelægges, også oplysninger, som der ikke specifikt anmodes om.

            Afsnit 2: Ekstrakter

                                    8.

                                 Ekstrakter

                                 8.1.

                                 Yderligere oplysninger vedrørende kildematerialet til ekstraktet, hvis de ikke fremgår af afsnit 1. Giv nærmere oplysninger.

                                 8.2.

                                 Specifikationer for ekstraktet. Giv nærmere oplysninger.

                                 8.3.

                                 Hvis ekstraktet kommer fra en fødevarekilde, vil indtaget af ekstraktbestanddele i fødevaren i så fald være højere end indtaget af disse bestanddele i fødevarekilden? Giv nærmere oplysninger.

            Afsnit 3: Fødevarer, der er resultatet af en fremstillingsproces, som ikke blev anvendt til fødevarefremstilling i Unionen før den 15. maj 1997

                                    9.

                                 Fremstillingsproces

                                 9.1.

                                 Detaljeret beskrivelse af fremstillingsprocessen. Vedlæg et flowdiagram for at beskrive fremstillingsprocessen.

                                 9.2.

                                 Påvirker strukturen eller sammensætningen af fødevaren dens næringsværdi, metabolisme eller indhold af uønskede stoffer på grund af fremstillingsprocessen for fødevaren? Giv nærmere oplysninger.

                                 9.3.

                                 Er fødevaren fremstillet af en kilde, der sædvanligvis ikke sig selv indtages som del af kosten? Giv nærmere oplysninger.

                     (1)

                     Europa-Parlamentets og Rådets forordning (EU) 2015/2283 af 25. november 2015 om nye fødevarer, om ændring af Europa-Parlamentets og Rådets forordning (EU) nr. 1169/2011 og om ophævelse af Europa-Parlamentets og Rådets forordning (EF) nr. 258/97 og Kommissionens forordning (EF) nr. 1852/2001 (EUT L 327 af 11.12.2015, s. 1).

                     (2)

                     Europa-Parlamentets og Rådets direktiv 2001/83/EF af 6. november 2001 om oprettelse af en fællesskabskodeks for humanmedicinske lægemidler (EFT L 311 af 28.11.2001, s. 67).


title: Kommissionens gennemførelsesforordning (EU) 2018/460 af 20. marts 2018 om tilladelse til markedsføring af phlorotanniner fra Ecklonia cava som en ny fødevare i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470 (EØS-relevant tekst. )

text:
               21.3.2018

               DA

               Den Europæiske Unions Tidende

               L 78/2

         KOMMISSIONENS GENNEMFØRELSESFORORDNING (EU) 2018/460
   af 20. marts 2018
   om tilladelse til markedsføring af phlorotanniner fra Ecklonia cava som en ny fødevare i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2015/2283 af 25. november 2015 om nye fødevarer, om ændring af Europa-Parlamentets og Rådets forordning (EU) nr. 1169/2011 og om ophævelse af Europa-Parlamentets og Rådets forordning (EF) nr. 258/97 og Kommissionens forordning (EF) nr. 1852/2001 (1), særlig artikel 12, og
   ud fra følgende betragtninger:

               (1)

               I henhold til forordning (EU) 2015/2283 må kun nye fødevarer, der er godkendt og opført på EU-listen, markedsføres i Unionen.

               (2)

               Kommissionens gennemførelsesforordning (EU) 2017/2470 (2), der indeholder en EU-liste over godkendte nye fødevarer, blev vedtaget i henhold til artikel 8 i forordning (EU) 2015/2283.

               (3)

               I henhold til artikel 12 i forordning (EU) 2015/2283 skal Kommissionen forelægge et udkast til gennemførelsesretsakt om markedsføring i Unionen af en ny fødevare og om ajourføring af EU-listen.

               (4)

               I henhold til artikel 35, stk. 1, i forordning (EU) 2015/2283 skal en ansøgning om markedsføring i Unionen af en ny fødevare, der er indgivet til en medlemsstat i henhold til artikel 4 i Europa-Parlamentets og Rådets forordning (EF) nr. 258/97 (3), og som der ikke er truffet endelig beslutning om inden den 1. januar 2018, behandles som en ansøgning i henhold til forordning (EU) 2015/2283.

               (5)

               Den 14. maj 2015 indgav virksomheden Botamedi Inc. en ansøgning til Irlands kompetente myndighed om tilladelse til at markedsføre phlorotanniner ekstraheret af den spiselige marine alge Ecklonia cava (i det følgende benævnt »phlorotanniner fra Ecklonia cava«) i Unionen som en ny fødevareingrediens i den i artikel 1, stk. 2, litra c), i forordning (EF) nr. 258/97 omhandlede betydning. I ansøgningen anmodes der om tilladelse til at anvende phlorotanniner fra Ecklonia cava i kosttilskud til den almindelige befolkning, undtagen børn under 12 år.

               (6)

               Ansøgningen om tilladelse til markedsføring af phlorotanniner fra Ecklonia cava som en ny fødevare i Unionen blev indgivet i henhold til artikel 4 i forordning (EF) nr. 258/97, og ansøgningen opfylder også kravene i forordning (EU) 2015/2283.

               (7)

               Den 29. marts 2016 afgav Irlands kompetente myndighed sin første vurderingsrapport. Den nåede i rapporten frem til den konklusion, at phlorotanniner fra Ecklonia cava kræver yderligere vurdering, jf. artikel 6, stk. 3, i forordning (EF) nr. 258/97.

               (8)

               Den 10. maj 2016 videresendte Kommissionen den første vurderingsrapport til de øvrige medlemsstater. Medlemsstaterne tilsluttede sig, inden for det tidsrum på 60 dage, der er fastsat i artikel 6, stk. 4, første afsnit, i forordning (EF) nr. 258/97, Irlands første vurderingsrapport.

               (9)

               I lyset af den første vurderingsrapport, der blev afgivet af Irland, og som de øvrige medlemsstater tilsluttede sig, hørte Kommissionen den 22. juli 2016 Den Europæiske Fødevaresikkerhedsautoritet (i det følgende benævnt »EFSA«) og anmodede den om at foretage en yderligere vurdering vedrørende phlorotanniner fra Ecklonia cava som en ny fødevareingrediens i overensstemmelse med forordning (EF) nr. 258/97.

               (10)

               Den 20. september 2017 vedtog EFSA »Scientific Opinion on the safety of Ecklonia cava phlorotannins as a novel food pursuant to Regulation (EC) No 258/97« (4). Denne udtalelse er, selv om den er udarbejdet og vedtaget af EFSA i henhold til forordning (EF) nr. 258/97, i overensstemmelse med kravene i artikel 11 i forordning (EU) 2015/2283.

               (11)

               Det fremhævedes i EFSA's udtalelse, at indtag af jod fra kosttilskud, der indeholder phlorotanniner fra Ecklonia cava, kan give anledning til betænkeligheder med hensyn til mennesker med risiko for sygdomme forbundet med skjoldbruskkirtlen, og at det samlede indtag af jod hos mennesker uden risiko for sygdomme forbundet med skjoldbruskkirtlen, der tager kosttilskud, der indeholder phlorotanniner fra Ecklonia cava, kan overstige den øvre grænse, der er fastsat for jod (5). Kosttilskud, der indeholder phlorotanniner fra Ecklonia cava, bør derfor være mærket på passende vis.

               (12)

               Under hensyntagen til den påtænkte anvendelse og det forhold, at ansøgningen om godkendelse udelukker børn under 12 år, bør kosttilskud, der indeholder phlorotanniner fra Ecklonia cava, derfor også i den henseende være mærket på passende vis.

               (13)

               EFSA's udtalelse giver således et tilstrækkeligt grundlag til at fastslå, at phlorotanniner fra Ecklonia cava ved anvendelse som ingrediens i kosttilskud opfylder de i artikel 12, stk. 1, i forordning (EU) 2015/2283 fastsatte kriterier ved de foreslåede anvendelser og anvendelsesniveauer.

               (14)

               Der er ved Europa-Parlamentets og Rådets direktiv 2002/46/EF (6) fastsat bestemmelser om kosttilskud. Det bør være tilladt at anvende phlorotanniner fra Ecklonia cava, uden at nævnte direktiv tilsidesættes derved.

               (15)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   1.   Phlorotanniner fra Ecklonia cava som specificeret i bilaget til nærværende forordning, opføres i EU-listen over godkendte nye fødevarer, jf. artikel 8 i forordning (EU) 2015/2283.
   2.   Opførelsen i den i stk. 1 omhandlede EU-liste skal omfatte de i bilaget til nærværende forordning fastsatte anvendelsesbetingelser og mærkningskrav.
   3.   Den i denne artikel omhandlede godkendelse meddeles, uden at bestemmelserne i direktiv 2002/46/EF tilsidesættes derved.
   Artikel 2
   Bilaget til gennemførelsesforordning (EU) 2017/2470 ændres som angivet i bilaget til nærværende forordning.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 20. marts 2018.

            På Kommissionens vegne

         Jean-Claude JUNCKER

            Formand

      (1)  EUT L 327 af 11.12.2015, s. 1.

      (2)  Kommissionens gennemførelsesforordning (EU) 2017/2470 af 20. december 2017 om EU-listen over nye fødevarer i overensstemmelse med Europa-Parlamentets og Rådets forordning (EU) 2015/2283 om nye fødevarer (EUT L 351 af 30.12.2017, s. 72).

      (3)  Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (EFT L 43 af 14.2.1997, s. 1).

      (4)  EFSA Journal 2017;15(10):5003.

      (5)  Opinion of the Scientific Committee on Food on the Tolerable Upper Intake Level of Iodine, 7.10.2002.

      (6)  Europa-Parlamentets og Rådets direktiv 2002/46/EF af 10. juni 2002 om indbyrdes tilnærmelse af medlemsstaternes lovgivninger om kosttilskud (EFT L 183 af 12.7.2002, s. 51).

      BILAG
      I bilaget til gennemførelsesforordning (EU) 2017/2470 foretages følgende ændringer:

                  1)

                  Følgende indsættes i tabel 1 (Godkendte nye fødevarer) i den alfabetiske rækkefølge:

                              Godkendt ny fødevare

                              Anvendelsesbetingelser for den nye fødevare

                              Supplerende specifikke mærkningskrav

                              Andre krav

                              »Phlorotanniner fra

                                    Ecklonia cava

                                 Specificeret fødevarekategori

                                 Maksimumsindhold

                              Den nye fødevare betegnes »phlorotanniner fra Ecklonia cava« på mærkningen af de fødevarer, der indeholder den.
                              Kosttilskud, der indeholder phlorotanniner fra Ecklonia cava, skal være mærket med følgende erklæring:

                                          a)

                                          Dette kosttilskud må ikke indtages af børn/unge under tolv/fjorten/atten (*) år.

                                          b)

                                          Dette kosttilskud må ikke indtages af personer med sygdomme forbundet med skjoldbruskkirtlen eller personer, der har kendskab til, eller for hvem det er blevet påvist, at de har risiko for at udvikle sygdomme forbundet med skjoldbruskkirtlen.

                                          c)

                                          Dette kosttilskud må ikke anvendes, hvis der også anvendes andre kosttilskud, der indeholder jod.

                                          (*)

                                          Afhængigt af, hvilken aldersgruppe kosttilskuddet er bestemt til.«

                              Kosttilskud som defineret i direktiv 2002/46/EF til den almindelige befolkning, undtagen børn under 12 år

                              163 mg pr. dag for unge fra 12 til 14 år,
                              230 mg pr. dag for unge over 14 år,
                              263 mg pr. dag for voksne.

                  2)

                  Følgende indsættes i tabel 2 (Specifikationer) i alfabetisk orden:

                              Godkendt ny fødevare

                              Specifikation

                              »Phlorotanniner fra

                                    Ecklonia cava

                                 Beskrivelse/definition:

                              Phlorotanniner fra Ecklonia cava ekstraheresved hjælp af alkohol fra den spiselige marine alge Ecklonia cava. Ekstraktet er et mørkebrunt pulver med et stort indhold af phlorotanniner, der er polyphenolforbindelser, der findes som sekundære metabolitter i visse arter af brune alger.

                                 Karakteristik/sammensætning:

                              Indhold af phlorotanniner: 90 ± 5 %
                              Antioxidantaktivitet: > 85 %
                              Vandindhold: < 5 %
                              Aske: < 5 %

                                 Mikrobiologiske kriterier:

                              Samlet kimtal: < 3 000  CFU/g
                              Gær- og skimmelsvampe: < 300 CFU/g
                              Colibakterier: ingen i test

                                 Salmonella spp.: ingen i test

                                 Staphylococcus aureus: ingen i test

                                 Tungmetaller og halogener:

                              Bly: < 3,0 mg/kg
                              Kviksølv: < 0,1 mg/kg
                              Cadmium: < 3,0 mg/kg
                              Arsen: < 25,0 mg/kg
                              Uorganisk arsen: < 0,5 mg/kg
                              Jod: 150,0-650,0 mg/kg
                              CFU: kolonidannende enheder (Colony Forming Units)«


title: Kommissionens gennemførelsesforordning (EU) 2018/462 af 20. marts 2018 om tilladelse til udvidelse af anvendelsen af L-ergothionein som en ny fødevare i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470 (EØS-relevant tekst. )

text:
               21.3.2018

               DA

               Den Europæiske Unions Tidende

               L 78/11

         KOMMISSIONENS GENNEMFØRELSESFORORDNING (EU) 2018/462
   af 20. marts 2018
   om tilladelse til udvidelse af anvendelsen af L-ergothionein som en ny fødevare i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2015/2283 af 25. november 2015 om nye fødevarer, om ændring af Europa-Parlamentets og Rådets forordning (EU) nr. 1169/2011 og om ophævelse af Europa-Parlamentets og Rådets forordning (EF) nr. 258/97 og Kommissionens forordning (EF) nr. 1852/2001 (1), særlig artikel 12, og
   ud fra følgende betragtninger:

               (1)

               I henhold til forordning (EU) 2015/2283 må kun nye fødevarer, der er godkendt og opført på EU-listen, markedsføres i Unionen.

               (2)

               Kommissionens gennemførelsesforordning (EU) 2017/2470 (2), der indeholder en EU-liste over godkendte nye fødevarer, blev vedtaget i henhold til artikel 8 i forordning (EU) 2015/2283.

               (3)

               I henhold til artikel 12 i forordning (EU) 2015/2283 skal Kommissionen forelægge et udkast til gennemførelsesretsakt om markedsføring i Unionen af en ny fødevare og om ajourføring af EU-listen.

               (4)

               Den 25. juli 2013 indgav selskabet Tetrahedron en ansøgning til Frankrigs kompetente myndighed om tilladelse til at markedsføre syntetisk L-ergothionein (i det følgende benævnt »L-ergothionein«) i Unionen som en ny levnedsmiddelingrediens i den i artikel 1, stk. 2, litra c), i Europa-Parlamentets og Rådets forordning (EF) nr. 258/97 (3) omhandlede betydning. Der blev i ansøgningen anmodet om tilladelse til at anvende L-ergothionein i kosttilskud til den almindelige befolkning, undtagen gravide og ammende kvinder, og til børn over tre år samt i ikke-alkoholholdige drikkevarer, friske mælkeprodukter, mælkebaserede drikkevarer, kornbaserede snackstænger og chokolade til den almindelige befolkning, undtagen gravide og ammende kvinder, spædbørn og småbørn.

               (5)

               Den 26. oktober 2016 vedtog EFSA »Scientific Opinion on the safety of L-ergothioneine as a novel food pursuant to Regulation (EC) No 258/97« (4). I udtalelsen konkluderede EFSA, at L-ergothionein er sikkert ved de foreslåede anvendelser og anvendelsesniveauer.

               (6)

               Det blev ved Kommissionens gennemførelsesafgørelse (EU) 2017/1281 (5) tilladt at markedsføre L-ergothionein som en ny fødevareingrediens til anvendelse i kosttilskud bestemt til den almindelige befolkning, undtagen spædbørn og småbørn samt gravide og ammende kvinder, jf. forordning (EF) nr. 258/97.

               (7)

               Ved nærværende gennemførelsesforordning adresseres de resterende anvendelser og anvendelsesniveauer, som ansøgeren ønskede tilladelse til. Før Kommissionen traf endelig beslutning om det fulde anvendelsesområde for ansøgningen, indledte den en yderligere evaluering for at sikre, at L-ergothionein også er sikkert ved indtagelse i andre former end i kosttilskud af spædbørn, småbørn samt gravide og ammende kvinder.

               (8)

               Den 26. april 2017 blev ansøgeren oplyst om og tilsluttede sig Kommissionens yderligere anmodning til EFSA.

               (9)

               Den 19. maj 2017 rådførte Kommissionen sig med EFSA og anmodede den om at foretage en supplerende sikkerhedsvurdering for L-ergothionein i ikke-alkoholholdige drikkevarer, friske mælkeprodukter, mælkebaserede drikkevarer, kornbaserede snackstænger og chokolade til gravide og ammende kvinder, spædbørn og småbørn.

               (10)

               I henhold til artikel 35, stk. 1, i forordning (EU) 2015/2283 skal en ansøgning om markedsføring i Unionen af en ny fødevare, der er indgivet til en medlemsstat i henhold til artikel 4 i forordning (EF) nr. 258/97 om nye levnedsmidler og nye levnedsmiddelingredienser, og som der ikke er truffet endelig beslutning om inden den 1. januar 2018, behandles som en ansøgning i henhold til forordning (EU) 2015/2283.

               (11)

               Den 25. oktober 2017 vedtog EFSA »Scientific Opinion on the safety of L-ergothioneine« (6). Denne udtalelse er, selv om den er udarbejdet og vedtaget af EFSA i henhold til forordning (EF) nr. 258/97, i overensstemmelse med kravene i artikel 11 i forordning (EU) 2015/2283.

               (12)

               Denne udtalelse giver tilstrækkeligt grundlag til at fastslå, at L-ergothionein ved anvendelse som en ingrediens i ikke-alkoholholdige drikkevarer, friske mælkeprodukter, mælkebaserede drikkevarer, kornbaserede snackstænger og chokoladevarer til alle befolkningsgrupper er i overensstemmelse med artikel 12, stk. 1, i forordning (EU) 2015/2283.

               (13)

               Der er ved Europa-Parlamentets og Rådets forordning (EU) nr. 1308/2013 om en fælles markedsordning for landbrugsprodukter (7) fastsat krav for mælk og mejeriprodukter, der gælder for L-ergothionein ved anvendelse som en ingrediens i mælkeprodukter. I henhold til del III, punkt 2, i bilag VII til nævnte forordning må L-ergothionein ikke anvendes i mejeriprodukter med henblik på helt eller delvis at erstatte en mælkebestanddel. Anvendelsen af L-ergothionein som en ny fødevare i mælkeprodukter skal derfor begrænses tilsvarende.

               (14)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   1.   De oplysninger i EU-listen over godkendte nye fødevarer, jf. artikel 8 i forordning (EU) 2015/2283, der vedrører stoffet L-ergothionein, ændres som angivet i bilaget til nærværende forordning.
   2.   De i stk. 1 omhandlede oplysninger i EU-listen skal omfatte de i bilaget til nærværende forordning fastsatte anvendelsesbetingelser og mærkningskrav.
   Artikel 2
   Bilaget til gennemførelsesforordning (EU) 2017/2470 ændres som angivet i bilaget til nærværende forordning.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 20. marts 2018.

            På Kommissionens vegne

         Jean-Claude JUNCKER

            Formand

      (1)  EUT L 327 af 11.12.2015, s. 1.

      (2)  Kommissionens gennemførelsesforordning (EU) 2017/2470 af 20. december 2017 om EU-listen over nye fødevarer i overensstemmelse med Europa-Parlamentets og Rådets forordning (EU) 2015/2283 om nye fødevarer (EUT L 351 af 30.12.2017, s. 72).

      (3)  Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (EFT L 43 af 14.2.1997, s. 1).

      (4)  EFSA Journal 2016; 14(11):4629.

      (5)  Kommissionens gennemførelsesafgørelse (EU) 2017/1281 af 13. juli 2017 om tilladelse til markedsføring af L-ergothionein som en ny levnedsmiddelingrediens i henhold til Europa-Parlamentets og Rådets forordning (EF) nr. 258/97 (EUT L 184 af 15.7.2017, s. 65).

      (6)  EFSA Journal 2017; 15(11):5060.

      (7)  Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).

      BILAG
      I bilaget til gennemførelsesforordning (EU) 2017/2470 foretages følgende ændringer:
      Oplysningerne vedrørende »L-ergothionein« i tabel 1 (Godkendte nye fødevarer) affattes således:

                     Godkendt ny fødevare

                     Anvendelsesbetingelser for den nye fødevare

                     Supplerende specifikke mærkningskrav

                     Andre krav

                     »L-ergothionein

                        Specificeret fødevarekategori

                        Maksimumsindhold

                     Den nye fødevare betegnes »L-ergothionein« på mærkningen af de fødevarer, der indeholder den.«

                     Ikke-alkoholholdige drikkevarer

                     0,025 g/kg

                     Mælkebaserede drikkevarer

                     0,025 g/kg

                     »Friske« mælkeprodukter (*)

                     0,040 g/kg

                     Kornbaserede snackstænger

                     0,2 g/kg

                     Chokoladevarer

                     0,25 g/kg

                     Kosttilskud som defineret i direktiv 2002/46/EF

                     30 mg pr. dag for den almindelige befolkning (undtagen gravide og ammende kvinder)
                     20 mg pr. dag for børn over 3 år

                                 (*)

                                 Ved anvendelse i mælkeprodukter må L-ergothionein ikke helt eller delvis erstatte en mælkebestanddel.


title: Rådets gennemførelsesforordning (EU) 2018/465 af 21. marts 2018 om gennemførelse af forordning (EU) nr. 270/2011 om restriktive foranstaltninger over for visse personer, enheder og organer på baggrund af situationen i Egypten

text:
               21.3.2018

               DA

               Den Europæiske Unions Tidende

               LI 78/1

         RÅDETS GENNEMFØRELSESFORORDNING (EU) 2018/465
   af 21. marts 2018
   om gennemførelse af forordning (EU) nr. 270/2011 om restriktive foranstaltninger over for visse personer, enheder og organer på baggrund af situationen i Egypten
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EU) nr. 270/2011 af 21. marts 2011 om restriktive foranstaltninger over for visse personer, enheder og organer på baggrund af situationen i Egypten (1), særlig artikel 12, stk. 4,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Rådet vedtog den 21. marts 2011 forordning (EU) nr. 270/2011.

               (2)

               Begrundelsen for fire personer, der er opført på listen i bilag I til forordning (EU) nr. 270/2011, bør ændres.

               (3)

               Seks personer bør fjernes fra listen over fysiske og juridiske personer, enheder og organer i bilag I til forordning (EU) nr. 270/2011.

               (4)

               Bilag I til forordning (EU) nr. 270/2011 bør derfor ændres i overensstemmelse hermed —

         VEDTAGET DENNE FORORDNING:
   Artikel 1
   Bilag I til forordning (EU) nr. 270/2011 ændres som angivet i bilaget til nærværende forordning.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 21. marts 2018.

            På Rådets vegne

         E. ZAHARIEVA

            Formand

      (1)  EUT L 76 af 22.3.2011, s. 4.

      BILAG

                  1.

                  I bilag I til forordning (EU) nr. 270/2011 erstattes oplysningerne om de nedenfor anførte personer med følgende oplysninger:

                              Navn (og eventuelle kaldenavne)

                              Identificerende oplysninger

                              Begrundelse

                              2.

                              »Suzanne Saleh Thabet

                              Gift med Mohamed Hosni Elsayed Mubarak, tidligere præsident for Den Arabiske Republik Egypten
                              Fødselsdato: 28.2.1941
                              Kvinde

                              Har tilknytning til Mohamed Hosni Elsayed Mubarak, der retsforfølges af de egyptiske myndigheder eller er genstand for deres inddrivelse af aktiver efter en endelig retsafgørelse for uretmæssig tilegnelse af statens midler på grundlag af De Forenede Nationers konvention mod korruption.

                              4.

                              Heidy Mahmoud Magdy Hussein Rasekh

                              Gift med Alaa Mohamed Elsayed Mubarak, søn af den tidligere præsident for Den Arabiske Republik Egypten
                              Fødselsdato: 5.10.1971
                              Kvinde

                              Person, der retsforfølges af de egyptiske myndigheder eller er genstand for deres inddrivelse af aktiver efter en endelig retsafgørelse for uretmæssig tilegnelse af statens midler på grundlag af De Forenede Nationers konvention mod korruption, og som har tilknytning til Alaa Mohamed Hosni Elsayed Mubarak.

                              6.

                              Khadiga Mahmoud El Gammal

                              Gift med Gamal Mahamed Hosni Elsayed Mubarak, søn af den tidligere præsident for Den Arabiske Republik Egypten
                              Fødselsdato: 13.10.1982
                              Kvinde

                              Person, der retsforfølges af de egyptiske myndigheder eller er genstand for deres inddrivelse af aktiver efter en endelig retsafgørelse for uretmæssig tilegnelse af statens midler på grundlag af De Forenede Nationers konvention mod korruption, og som har tilknytning til Gamal Mohamed Hosni Elsayed Mubarak.

                              19.

                              Elham Sayed Salem Sharshar

                              Gift med Habib Ibrahim Eladli
                              Fødselsdato: 23.1.1963
                              Kvinde

                              Person, der retsforfølges af de egyptiske myndigheder for uretmæssig tilegnelse af statens midler på grundlag af De Forenede Nationers konvention mod korruption, og som har tilknytning til Habib Ibrahim Eladli.«

                  2.

                  I bilag I til forordning (EU) nr. 270/2011 udgår oplysningerne om følgende personer:

                              7.

                              Ahmed Abdelaziz Ezz

                              8.

                              Abla Mohamed Fawzi Ali Ahmed Salama

                              9.

                              Khadiga Ahmed Ahmed Kamel Yassin

                              10.

                              Shahinaz Abdel Aziz Abdel Wahab Al Naggar

                              11.

                              Ahmed Alaeldin Amin Abdemaksoud Elmaghraby

                              12.

                              Naglaa Abdallah El Gazaerly.


title: Kommissionens gennemførelsesforordning (EU) 2018/469 af 21. marts 2018 om tilladelse til at markedsføre et ekstrakt af tre rødder af urter (Cynanchum wilfordii Hemsley, Phlomis umbrosa Turcz. og Angelica gigas Nakai) som en ny fødevare i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470 (EØS-relevant tekst. )

text:
               22.3.2018

               DA

               Den Europæiske Unions Tidende

               L 79/11

         KOMMISSIONENS GENNEMFØRELSESFORORDNING (EU) 2018/469
   af 21. marts 2018
   om tilladelse til at markedsføre et ekstrakt af tre rødder af urter (Cynanchum wilfordii Hemsley, Phlomis umbrosa Turcz. og Angelica gigas Nakai) som en ny fødevare i henhold til Europa-Parlamentets og Rådets forordning (EU) 2015/2283 og om ændring af Kommissionens gennemførelsesforordning (EU) 2017/2470
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2015/2283 af 25. november 2015 om nye fødevarer, om ændring af Europa-Parlamentets og Rådets forordning (EU) nr. 1169/2011 og om ophævelse af Europa-Parlamentets og Rådets forordning (EF) nr. 258/97 og Kommissionens forordning (EF) nr. 1852/2001 (1), særlig artikel 12, og
   ud fra følgende betragtninger:

               (1)

               I henhold til forordning (EU) 2015/2283 må kun nye fødevarer, der er godkendt og opført på EU-listen, markedsføres i Unionen.

               (2)

               Kommissionens gennemførelsesforordning (EU) 2017/2470 (2), der indeholder en EU-liste over godkendte nye fødevarer, blev vedtaget i henhold til artikel 8 i forordning (EU) 2015/2283.

               (3)

               I henhold til artikel 12 i forordning (EU) 2015/2283 skal Kommissionen forelægge et udkast til gennemførelsesretsakt om markedsføring i Unionen af en ny fødevare og om ajourføring af EU-listen.

               (4)

               I henhold til artikel 35, stk. 1, i forordning (EU) 2015/2283 skal en ansøgning om markedsføring i Unionen af en ny fødevare, der er indgivet til en medlemsstat i henhold til artikel 4 i Europa-Parlamentets og Rådets forordning (EF) nr. 258/97 (3), og som der ikke er truffet endelig beslutning om inden den 1. januar 2018, behandles som en ansøgning i henhold til forordning (EU) 2015/2283.

               (5)

               Den 13. marts 2014 indgav virksomheden Naturalendo Tech Co., Ltd en ansøgning til Irlands kompetente myndighed om tilladelse til at markedsføre et ekstrakt af tre rødder af urter (Cynanchum wilfordii Hemsley, Phlomis umbrosa Turcz. og Angelica gigas Nakai) som en ny fødevareingrediens i den i artikel 1, stk. 2, litra e), i forordning (EF) nr. 258/97 omhandlede betydning. I ansøgningen anmodes der om tilladelse til at anvende den nye fødevare i kosttilskud til kvinder i den postmenopausale alder.

               (6)

               Ansøgningen om markedsføring i Unionen af et ekstrakt af tre rødder af urter (Cynanchum wilfordii Hemsley, Phlomis umbrosa Turcz. og Angelica gigas Nakai) som en ny fødevare blev indgivet til en medlemsstat i overensstemmelse med artikel 4 i forordning (EF) nr. 258/97, og ansøgningen opfylder ligeledes kravene i forordning (EU) 2015/2283.

               (7)

               Den 29. juli 2014 afgav Irlands kompetente myndighed sin første vurderingsrapport. Den nåede i rapporten frem til den konklusion, at et blandingsekstrakt af de tre rødder af urter opfylder kriterierne for nye fødevareingredienser i artikel 3, stk. 1, i forordning (EF) nr. 258/97.

               (8)

               Den 15. september 2014 videresendte Kommissionen den første vurderingsrapport til de øvrige medlemsstater. Medlemsstaterne fremsatte inden for det tidsrum på 60 dage, der er fastsat i artikel 6, stk. 4, første afsnit, i forordning (EF) nr. 258/97, begrundede indsigelser.

               (9)

               I lyset af de af de øvrige medlemsstater fremsatte indsigelser rådførte Kommissionen sig den 20. april 2015 med Den Europæiske Fødevaresikkerhedsautoritet (i det følgende benævnt »EFSA«) og anmodede den om at foretage en yderligere vurdering vedrørende et ekstrakt af tre rødder af urter (Cynanchum wilfordii Hemsley, Phlomis umbrosa Turcz. og Angelica gigas Nakai) som en ny fødevareingrediens, jf. forordning (EF) nr. 258/97.

               (10)

               Den 21. september 2016 vedtog EFSA »Scientific opinion on the safety of an extract of three herbal roots (Cynanchum wilfordii Hemsley, Phlomis umbrosa Turcz. og Angelica gigas Nakai) as a novel food« (4). Denne udtalelse er, selv om den er udarbejdet og vedtaget af EFSA i henhold til forordning (EF) nr. 258/97, i overensstemmelse med kravene i artikel 11 i forordning (EU) 2015/2283.

               (11)

               I sin udtalelse fastslog EFSA ikke, at blandingsekstraktet af de tre rødder af urter var sikkert ved anvendelse i kosttilskud til voksne ved det af ansøgeren foreslåede maksimale indtag på 514 mg pr. dag, fordi et sådant indtag ville overskride det indtag, der betragtes som sikkert (2,5 mg/kg kropsvægt). Dog konkluderede EFSA, at blandingsekstraktet af de tre rødder af urter er sikkert for voksne ved tilsætning til kosttilskud ved en daglig dosis på højst 175 mg, hvilket svarer til det sikre indtag for en voksen med en standardkropsvægt på 70 kg.

               (12)

               I lyset af EFSA's udtalelse fremlagde ansøgeren yderligere oplysninger med henblik på at afhjælpe de sikkerhedsmæssige betænkeligheder. Den 12. januar 2017 rådførte Kommissionen sig med EFSA med henblik på at gennemgå de yderligere oplysninger i forbindelse med udtalelsen om sikkerheden ved blandingsekstraktet af de tre rødder af urter. Den 4. april 2017 konkluderede EFSA i sin reviderede udtalelse om sikkerheden af blandingsekstraktet af de tre rødder af urter (5), at der ikke var behov for at revidere den videnskabelige udtalelse, der oprindeligt var blevet vedtaget den 21. september 2016, og EFSA bekræftede således på ny, at blandingsekstraktet af de tre rødder af urter er sikkert for voksne ved tilsætning til kosttilskud ved en daglig dosis på højst 175 mg.

               (13)

               I sin oprindelige udtalelse vurderer EFSA, at risikoen for en allergisk reaktion forårsaget af Angelica gigas Nakai ikke er ulig den risiko, der er forbundet med selleri, da de to planter tilhører samme botaniske familie (dvs. Apiaceae). Da selleri er en fødevare, der skal mærkes som et allergen i henhold til Europa-Parlamentets og Rådets forordning (EU) nr. 1169/2011 (6), er det nødvendigt også at mærke den nye fødevareingrediens på passende vis.

               (14)

               De to udtalelser giver tilstrækkeligt grundlag til at fastslå, at ekstraktet af tre rødder af urter (Cynanchum wilfordii Hemsley, Phlomis umbrosa Turcz. og Angelica gigas Nakai) ved anvendelse som en ingrediens i kosttilskud er i overensstemmelse med artikel 12, stk. 1, i forordning (EU) 2015/2283 ved de foreslåede anvendelser og anvendelsesniveauer.

               (15)

               Under hensyntagen til den påtænkte anvendelse og til det forhold, at ansøgningen om godkendelse kun vedrører voksne, bør kosttilskud, der indeholder et ekstrakt af tre rødder af urter (Cynanchum wilfordii Hemsley, Phlomis umbrosa Turcz. og Angelica gigas Nakai), mærkes på passende vis.

               (16)

               Der er ved Europa-Parlamentets og Rådets direktiv 2002/46/EF (7) fastsat krav til kosttilskud. Anvendelsen af ekstraktet af tre rødder af urter (Cynanchum wilfordii Hemsley, Phlomis umbrosa Turcz. og Angelica gigas Nakai) bør godkendes, uden at nævnte direktiv tilsidesættes derved.

               (17)

               Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

         VEDTAGET DENNE FORORDNING:
   Artikel 1
   1.   Et ekstrakt af tre rødder af urter (Cynanchum wilfordii Hemsley, Phlomis umbrosa Turcz. og Angelica gigas Nakai), som specificeret i bilaget til nærværende forordning, opføres i EU-listen over godkendte nye fødevarer, jf. artikel 8 i forordning (EU) 2015/2283.
   2.   De i stk. 1 omhandlede oplysninger i EU-listen skal omfatte de i bilaget til nærværende forordning fastsatte anvendelsesbetingelser og mærkningskrav.
   3.   Den i denne artikel omhandlede godkendelse meddeles, uden at bestemmelserne i direktiv 2002/46/EF tilsidesættes derved.
   Artikel 2
   Bilaget til gennemførelsesforordning (EU) 2017/2470 ændres som angivet i bilaget til nærværende forordning.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 21. marts 2018.

            På Kommissionens vegne

         Jean-Claude JUNCKER

            Formand

      (1)  EUT L 327 af 11.12.2015, s. 1.

      (2)  Kommissionens gennemførelsesforordning (EU) 2017/2470 af 20. december 2017 om EU-listen over nye fødevarer i overensstemmelse med Europa-Parlamentets og Rådets forordning (EU) 2015/2283 om nye fødevarer (EUT L 351 af 30.12.2017, s. 72).

      (3)  Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (EFT L 43 af 14.2.1997, s. 1).

      (4)  EFSA Journal 2016;14(10): 4589.

      (5)  EFSA Journal 2017;15(5): 4778.

      (6)  Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).

      (7)  Europa-Parlamentets og Rådets direktiv 2002/46/EF af 10. juni 2002 om indbyrdes tilnærmelse af medlemsstaternes lovgivninger om kosttilskud (EFT L 183 af 12.7.2002, s. 51).

      BILAG
      I bilaget til gennemførelsesforordning (EU) 2017/2470 foretages følgende ændringer:

                  1)

                  Følgende indsættes i tabel 1 (Godkendte nye fødevarer) i den alfabetiske rækkefølge:

                              Godkendt ny fødevare

                              Anvendelsesbetingelser for den nye fødevare

                              Supplerende specifikke mærkningskrav

                              Andre krav

                              »Ekstrakt af tre rødder af urter (

                                    Cynanchum wilfordii

                                 Hemsley,

                                    Phlomis umbrosa

                                 Turcz. og

                                    Angelica gigas

                                 Nakai)

                                 Specificeret fødevarekategori

                                 Maksimumsindhold

                              Den nye fødevare betegnes »ekstrakt af tre rødder af urter (Cynanchum wilfordii Hemsley, Phlomis umbrosa Turcz. og Angelica gigas Nakai)« på mærkningen af de fødevarer, der indeholder den.
                              Mærkningen af kosttilskud, der indeholder blandingsekstraktet af de tre rødder af urter, skal i umiddelbar nærhed af ingredienslisten indeholde en erklæring om, at det ikke bør indtages af personer med en kendt allergi over for selleri.«

                              Kosttilskud som defineret i direktiv 2002/46/EF beregnet til voksne

                              175 mg pr. dag

                  2)

                  Følgende indsættes i tabel 2 (Specifikationer) i den alfabetiske rækkefølge:

                              Godkendt ny fødevare

                              Specifikation

                              »Ekstrakt af tre rødder af urter (

                                    Cynanchum wilfordii

                                 Hemsley,

                                    Phlomis umbrosa

                                 Turcz. og

                                    Angelica gigas

                                 Nakai)

                                 Beskrivelse/definition:

                              Blandingen af de tre rødder af urter er et gulligt-brunt, fint pulver, der fremstilles ved varmtvandsekstraktion, koncentrering ved inddampning og spraytørring

                                 Sammensætning af blandingsekstraktet af de 3 rødder af urter:

                              rod af Cynanchum wilfordii: 32,5 % w/w
                              rod af Phlomis umbrosa: 32,5 % w/w
                              rod af Angelica gigas: 35,0 % w/w

                                 Specifikationer:

                              Tørringstab: højst 100 mg/g

                                 Indhold:

                              Kanelsyre: 0,012-0,039 mg/g
                              Shanzhisidmethylester: 0,20-1,55 mg/g
                              Nodakenin: 3,35-10,61 mg/g
                              Methoxsalen: < 3 mg/g
                              Phenoler: 13,0-40,0 mg/g
                              Cumariner: 13,0-40,0 mg/g
                              Iridoider: 13,0-39,0 mg/g
                              Saponiner: 5,0-15,5 mg/g

                                 Ernæringsmæssige bestanddele:

                              Kulhydrater: 600-880 mg/g
                              Proteiner: 70-170 mg/g
                              Fedtstoffer: < 4 mg/g

                                 Mikrobiologiske parametre:

                              Totalkimtal (levedygtige kim): < 5 000  CFU/g
                              Skimmel- og gærsvampe i alt < 100 CFU/g
                              Coliforme bakterier: < 10 CFU/g

                                 Salmonella: ingen i 25 g

                                 Escherichia coli: ingen i 25 g

                                 Staphylococcus aureus: ingen i 25 g

                                 Tungmetaller:

                              Bly: < 0,65 mg/kg
                              Arsen: < 3,0 mg/kg
                              Kviksølv: < 0,1 mg/kg
                              Cadmium: < 1,0 mg/kg
                              CFU: kolonidannende enheder (Colony Forming Units)«


title: Kommissionens gennemførelsesforordning (EU) 2018/481 af 21. marts 2018 om ændring af forordning (EF) nr. 1484/95 for så vidt angår fastsættelse af repræsentative priser for fjerkrækød og æg samt ægalbumin

text:
               23.3.2018

               DA

               Den Europæiske Unions Tidende

               L 81/6

         KOMMISSIONENS GENNEMFØRELSESFORORDNING (EU) 2018/481
   af 21. marts 2018
   om ændring af forordning (EF) nr. 1484/95 for så vidt angår fastsættelse af repræsentative priser for fjerkrækød og æg samt ægalbumin
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 183, litra b),
   under henvisning til Europa-Parlamentets og Rådets forordning (EU) nr. 510/2014 af 16. april 2014 om handelsordninger for visse varer fremstillet af landbrugsprodukter og om ophævelse af Rådets forordning (EF) nr. 1216/2009 og (EF) nr. 614/2009 (2), særlig artikel 5, stk. 6, litra a), og
   ud fra følgende betragtninger:

               (1)

               Ved Kommissionens forordning (EF) nr. 1484/95 (3) er der fastsat gennemførelsesbestemmelser til ordningen for tillægsimporttold og repræsentative priser for fjerkrækød og æg samt ægalbumin.

               (2)

               Det fremgår af den regelmæssige kontrol af de data, som fastsættelsen af de repræsentative priser for fjerkrækød og æg samt ægalbumin er baseret på, at de repræsentative priser for importen af visse produkter bør ændres under hensyntagen til prisudsving alt efter oprindelse.

               (3)

               Forordning (EF) nr. 1484/95 bør derfor ændres.

               (4)

               For at foranstaltningen kan finde anvendelse så hurtigt som muligt, efter at de ajourførte data er blevet gjort tilgængelige, bør denne forordning træde i kraft på dagen for offentliggørelsen —

         VEDTAGET DENNE FORORDNING:
   Artikel 1
   Bilag I til forordning (EF) nr. 1484/95 erstattes af teksten i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 21. marts 2018.

            På Kommissionens vegne

            For formanden

         Jerzy PLEWA

            Generaldirektør

            Generaldirektoratet for Landbrug og Udvikling af Landdistrikter

      (1)  EUT L 347 af 20.12.2013, s. 671.

      (2)  EUT L 150 af 20.5.2014, s. 1.

      (3)  Kommissionens forordning (EF) nr. 1484/95 af 28. juni 1995 om gennemførelsesbestemmelser til ordningen for tillægsimporttold og om fastsættelse af repræsentative priser for fjerkrækød og æg samt ægalbumin og om ophævelse af forordning nr. 163/67/EØF (EFT L 145 af 29.6.1995, s. 47).

      BILAG
      »
            BILAG I

                        KN-kode

                        Varebeskrivelse

                        Repræsentativ pris
                        (i EUR/100 kg)

                        Sikkerhed, jf. artikel 3
                        (i EUR/100 kg)

                        Oprindelse (1)

                        0207 12 10

                        Høns (såkaldte 70 pct.-høns), frosne

                        103,6

                        0

                        AR

                        0207 12 90

                        Høns (såkaldte 65 pct.-høns), frosne

                        127,4

                        0

                        AR

                        154,1

                        0

                        BR

                        0207 14 10

                        Udskårne udbenede stykker af høns, frosne

                        244,2

                        17

                        AR

                        225,0

                        23

                        BR

                        320,2

                        0

                        CL

                        233,5

                        20

                        TH

                        0207 27 10

                        Udskårne udbenede stykker af kalkun, frosne

                        327,6

                        0

                        BR

                        303,4

                        0

                        CL

                        0408 91 80

                        Æg uden skal, tørrede

                        368,4

                        0

                        AR

                        1602 32 11

                        Tilberedninger af høns, ikke kogt, stegt eller på lignende måde tilberedt

                        240,9

                        14

                        BR

                  «

         (1)  Den statistiske lande- og områdefortegnelse er fastsat ved Kommissionens forordning (EU) nr. 1106/2012 af 27. november 2012 om gennemførelse af Europa-Parlamentets og Rådets forordning (EF) nr. 471/2009 om fællesskabsstatistikker over varehandelen med tredjelande for så vidt angår ajourføring af den statistiske lande- og områdefortegnelse (EUT L 328 af 28.11.2012, s. 7).


title: Kommissionens gennemførelsesforordning (EU) 2018/482 af 22. marts 2018 om maksimumsopkøbsprisen for skummetmælkspulver for den 1. særlige licitation i forbindelse med den licitationsprocedure, der blev indledt ved gennemførelsesforordning (EU) 2018/154

text:
               23.3.2018

               DA

               Den Europæiske Unions Tidende

               L 81/8

         KOMMISSIONENS GENNEMFØRELSESFORORDNING (EU) 2018/482
   af 22. marts 2018
   om maksimumsopkøbsprisen for skummetmælkspulver for den 1. særlige licitation i forbindelse med den licitationsprocedure, der blev indledt ved gennemførelsesforordning (EU) 2018/154
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EU) nr. 1370/2013 af 16. december 2013 om foranstaltninger til fastsættelse af støtte og restitutioner i forbindelse med den fælles markedsordning for landbrugsprodukter (1), særlig artikel 3, og
   ud fra følgende betragtninger:

               (1)

               Ved Kommissionens gennemførelsesforordning (EU) 2018/154 (2) er der indledt en udbudsprocedure med henblik på opkøb af skummetmælkspulver i den offentlige interventionsperiode, der løber fra den 1. marts til den 30. september 2018, jf. de betingelser, der er fastsat i Kommissionens gennemførelsesforordning (EU) 2016/1240 (3).

               (2)

               I overensstemmelse med artikel 14, stk. 1, i gennemførelsesforordning (EU) 2016/1240 skal Kommissionen på grundlag af de noterede bud fastsætte en maksimumsopkøbspris eller træffe beslutning om ikke at fastsætte en maksimumsopkøbspris.

               (3)

               På grundlag af de bud, der er modtaget ved den 1. særlige licitation, bør der ikke fastsættes en maksimumsopkøbspris.

               (4)

               Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

         VEDTAGET DENNE FORORDNING:
   Artikel 1
   For den 1. særlige licitation for opkøb af skummetmælkspulver i forbindelse med den licitationsprocedure, der er indledt ved gennemførelsesforordning (EU) 2018/154, og for hvilken fristen for afgivelse af bud udløb den 20. marts 2018, fastsættes der ingen maksimumsopkøbspris.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 22. marts 2018.

            På Kommissionens vegne

            For formanden

         Jerzy PLEWA

            Generaldirektør

            Generaldirektoratet for Landbrug og Udvikling af Landdistrikter

      (1)  EUT L 346 af 20.12.2013, s. 12.

      (2)  Kommissionens gennemførelsesforordning (EU) 2018/154 af 30. januar 2018 om indledning af en udbudsprocedure med henblik på opkøb af skummetmælkspulver i den offentlige interventionsperiode, der løber fra den 1. marts til den 30. september 2018 (EUT L 29 af 1.2.2018, s. 6).

      (3)  Kommissionens gennemførelsesforordning (EU) 2016/1240 af 18. maj 2016 om gennemførelsesbestemmelser til Europa-Parlamentets og Rådets forordning (EU) nr. 1308/2013 for så vidt angår offentlig intervention og støtte til privat oplagring (EUT L 206 af 30.7.2016, s. 71).


title: Kommissionens gennemførelsesforordning (EU) 2018/497 af 21. marts 2018 om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Marrone del Mugello« (BGB))

text:
               26.3.2018

               DA

               Den Europæiske Unions Tidende

               L 82/2

         KOMMISSIONENS GENNEMFØRELSESFORORDNING (EU) 2018/497
   af 21. marts 2018
   om godkendelse af en væsentlig ændring af varespecifikationen for en betegnelse, der er opført i registret over beskyttede oprindelsesbetegnelser og beskyttede geografiske betegnelser (»Marrone del Mugello« (BGB))
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               Kommissionen har i overensstemmelse med artikel 53, stk. 1, første afsnit, i forordning (EU) nr. 1151/2012 behandlet Italiens ansøgning om godkendelse af en ændring af varespecifikationen for den beskyttede geografiske betegnelse »Marrone del Mugello«, der er registreret ved Kommissionens forordning (EF) nr. 1263/96 (2).

               (2)

               Da der er tale om en væsentlig ændring, jf. artikel 53, stk. 2, i forordning (EU) nr. 1151/2012, har Kommissionen i medfør af artikel 50, stk. 2, litra a), i samme forordning offentliggjort ændringsansøgningen i Den Europæiske Unions Tidende
                   (3).

               (3)

               Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal ændringen af varespecifikationen godkendes —

         VEDTAGET DENNE FORORDNING:
   Artikel 1
   Den ændring af varespecifikationen, der er offentliggjort i Den Europæiske Unions Tidende, og som vedrører betegnelsen »Marrone del Mugello« (BGB), godkendes.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 21. marts 2018.

            På Kommissionens vegne

            For formanden

         Phil HOGAN

            Medlem af Kommissionen

      (1)  EUT L 343 af 14.12.2012, s. 1.

      (2)  Kommissionens forordning (EF) nr. 1263/96 af 1. juli 1996 om ændring af bilaget til Kommissionens forordning (EF) nr. 1107/96 om registrering af geografiske betegnelser og oprindelsesbetegnelser efter proceduren i artikel 17 i forordning (EØF) nr. 2081/92 (EUT L 163 af 2.7.1996, s. 19).

      (3)  EUT C 413 af 5.12.2017, s. 14.


title: Kommissionens gennemførelsesforordning (EU) 2018/838 af 31. maj 2018 om tarifering af visse varer i den kombinerede nomenklatur

text:
               7.6.2018

               DA

               Den Europæiske Unions Tidende

               L 141/4

         KOMMISSIONENS GENNEMFØRELSESFORORDNING (EU) 2018/838
   af 31. maj 2018
   om tarifering af visse varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
   ud fra følgende betragtninger:

               (1)

               For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.

               (2)

               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

               (3)

               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

               (4)

               Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.

               (5)

               Foranstaltningerne i denne forordning er i overensstemmelse med udtalelse fra Toldkodeksudvalget —

         VEDTAGET DENNE FORORDNING:
   Artikel 1
   De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
   Artikel 2
   Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 31. maj 2018.

            På Kommissionens vegne

            For formanden

         Stephen QUEST

            Generaldirektør

            Generaldirektoratet for Beskatning og Toldunion

      (1)  EUT L 269 af 10.10.2013, s. 1.

      (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).

      BILAG

                  Varebeskrivelse

                  Tarifering (KN-kode)

                  Begrundelse

                  (1)

                  (2)

                  (3)

                  En vare, der fungerer som et engangsindlæg til en børnepotte, og som består af en plastpose, hvis bund er beklædt med et absorberende underlag af flerlagspapir og en superabsorberende polymer af polyacrylatgranulat.
                  Det superabsorberende polyacrylatgranulat bliver til en gel, når det kommer i kontakt med urin.

                  3924 90 00

                  Tarifering i henhold til almindelig tariferingsbestemmelse 1, 3 b) og 6 vedrørende den kombinerede nomenklatur og teksten til KN-kode 3924  og 3924 90 00 .
                  Tarifering under pos. 4818  er udelukket, da det karaktergivende for varen ikke er dens papirkomponenter, men den superabsorberende polymer af polyacrylat.
                  Tarifering under pos. 9619  er udelukket, da varen ikke er formet, så den passer til den menneskelige krop (se også de forklarende bemærkninger til HS, pos. 9619 ).
                  Varen er en kombination af plast og andre materialer. En vare, der kombinerer plast og andre materialer, tariferes i kapitel 39, forudsat at det er karaktergivende for varen, at den er af plast (se også de forklarende bemærkninger til HS, kapitel 39, almindelige bemærkninger).
                  Det karaktergivende for varen er den superabsorberende polymer, mens papiret udelukkende anses for at have en bære- eller emballagefunktion.
                  Varen tariferes derfor under KN-kode 3924 90 00  som andre husholdningsartikler samt hygiejniske artikler og toiletartikler, af plast.